钦定古今图书集成/明伦汇编/官常典/第121卷 > 孔璠
## 钦定古今图书集成/明伦汇编/官常典/第121卷 > 孔璠

按《金史》本传：“璠字文老，至圣文宣王四十九代孙，故
宋朝奉郎，袭封端友弟端操之子。齐阜昌三年补迪
功郎，袭封衍圣公，主管祀事。天会十五年，齐国废。熙
宗即位，兴制度礼乐，立孔子庙于上京。天眷三年，诏
求孔子后，加璠承奉郎，袭封衍圣公，奉祀事。是时，熙
宗颇读《论语》《尚书》《春秋左氏传》及诸史、《通历》《唐律》，乙”
夜乃罢。皇统元年三月戊午，上谒奠孔子庙，北面再
拜，顾谓侍臣曰：“朕幼年游佚，不知志学，岁月逾迈，深
以为悔。大凡为善不可不勉。孔子虽无位，其道可尊。”
万世高仰如此。皇统三年璠卒，子拯袭，加文林郎。
按《阙里志》四十九代：璠字文老，端操第二子。废齐阜
昌三年袭封衍圣公于鲁。金天眷三年赠荣禄大夫，
皇统二年卒，年三十八。葬祖墓西南。生子二：拯、揔。